A finals del 2018 començarem a dir adeu a la T-10, a la T-50/30, a la T-Mes i a totes les targetes de paper del transport públic de l’àrea metropolitana de Barcelona. La T-Mobilitat, una targeta de plàstic amb tecnologia contactless servirà per gestionar totes les rutes. A banda de recarregar-la a les màquines de les estacions, els usuaris també ho podran fer a través del telèfon mòbil. També passarà a la història el característic xerric de validació. Només s'haurà d'acostar la targeta al torn i, de fet, no caldrà ni treure-la de la cartera per poder validar-la. És més: no caldrà ni tenir-la. Els mòbils intel·ligents podran suplir la seva funció, ja que es podrà portar de manera virtual a dins d’una app. Aquesta targeta permetrà fer descomptes a qui més faci servir el transport públic, segons ha promès el conseller de Territori, Josep Rull.

Rull ha explicat que, una vegada implantada, la T-Mobilitat suposarà una “segona revolució” després de la incorporació el 2001 de la integració tarifària, que permet fer servir un mateix bitllet en diferents mitjans de transport. La targeta contactless servirà, segons ell, per poder oferir títols “pràcticament personalitzats” a cada ciutadà. Així mateix, ha dit que posarà fi a les zones tarifàries actuals i farà possible pagar en funció de variables com el quilometratge.

De totes maneres, en una primera fase, les targetes que hi ha actualment continuaran existint com a concepte tarifari. És a dir, es podrà posar un títol com la T-10 a dins de la T-Mobilitat. El redisseny de les tarifes arribarà més endavant. Una aplicació del mòbil podrà substituir la targeta als terminals equipats amb tecnologia NFC.

ampliar foto Sistema de validació de la T-Mobilitat. J.P.

La regidora de Mobilitat de l’Ajuntament de Barcelona, Mercedes Vidal, ha manifestat que el sistema actual, “obsolet”, no permet fer descomptes socials en funció de la renda, que sí que es podran fer amb la T-Mobilitat. També ha dit que serà capaç d’aplicar bonificacions puntuals als ciutadans com les que es podrien fer, per exemple, en dies de màxima contaminació. Vidal ha destacat que el sector públic tindrà la “sobirania tecnològica” del nou sistema després d’una renegociació del contracte subscrit per l’anterior govern municipal.

La tardor d’aquest mateix any l’Autoritat Metropolitana de Barcelona (AMB) iniciarà una prova pilot de la targeta contactless a la L9 del metro. L’últim trimestre del 2018 es començarà a implantar a tot Barcelona. Més endavant, el 2019, es desplegarà a tot Catalunya. La nova tecnologia començarà convivint amb els actuals títols de paper, que aniran desapareixent progressivament.

La targeta, que també servirà per a altres serveis com el Bicing, permetrà estalviar paper i tenir un coneixement més profund de la utilització del transport púbic ja que, amb aquest pas endavant en termes informàtics, cada trajecte quedarà registrat de manera minuciosa. El director de l’AMB, Pere Torres, també ha citat alguns altres avantatges: planificar millor les freqüències de pas, combatre el frau i evitar situacions incòmodes com agafar un autobús amb la targeta esgotada i no poder-la recarregar.

A Londres es fa servir una targeta similar des de l’any 2003, l'Oyster Card. Però sembla que la seva homòloga catalana serà encara més llesta. En una segona fase es podrà portar també a dins d’un rellotge intel·ligent. Els visitants de la ciutat no hauran de fer el pas de fer-se la targeta per només uns quants dies. També es podrà entrar al metro, autobús o tren fent servir una targeta de crèdit contactless. En aquest cas, l'AMB cobrarà un bitllet senzill.

Què passarà si en desplaçar la cartera per sobre del sistema de validació hi portem a dins una T-Mobilitat i una targeta de crèdit? El sistema serà prou intel·ligent per connectar-se només amb la primera i evitar un cobrament duplicat, han assegurat els tècnics durant la presentació.

Els assistents a la roda de premsa han pogut veure diversos tipus de sistemes de validació. En un d’ells conviu la nova tecnologia contactless amb la clàssica ranura de validació des bitllets de metro. El sistema de l’autobús va equipat amb una pantalla en la qual es pot consultar informació interna de la targeta. A l’estand català també hi ha un sistema de validació sense porta, a sobre del qual només cal acostar la targeta per poder passar. Els revisors també ho tindran més fàcil per fer la seva feina.